സാമൂഹ്യ മാധ്യമങ്ങളില് വൈറലായി എന്റെ അച്ഛന് ഹ്രസ്വചിത്രം പാവറട്ടി: പിതൃസ്നേഹത്തിന്റെ കഥ പറയുന്ന എന്റെ അച്ഛന് എന്ന ഹ്രസ്വചിത്രം സാമൂഹ്യ മാധ്യമങ്ങളില് ശ്രദ്ധേയമാവുന്നു. പ്രവാസിയായ പിതാവിന്റെ സ്നേഹവും സാമീപ്യവും നഷ്ടമാവുന്ന ഒരു മകന്റെ മനോവിഷമങ്ങളിലൂടെയും സംഘര്ഷങ്ങളിലൂടെയുമാണു ചിത്രം മുന്നോട്ടു പോകുന്നത്. തിരക്കഥയും സംവിധാനവും ചിത്രസംയോജനവും ഫൈസല് പാവറട്ടിയാണു നിര്വഹിച്ചിരിക്കുന്നത്. ഓരോ പ്രവാസിയുടെയും അനുഭവങ്ങളും നൊന്പരങ്ങളുമാണു ലളിതമായി ഹ്രസ്വ ചിത്രത്തില് ആവിഷ്കരിച്ചിരിക്കുന്നതെന്നു സംവിധായകന് ഫൈസല് പാവറട്ടി പറഞ്ഞു. മാത്യൂസ് പാവറട്ടി പ്രധാന വേഷത്തിലെത്തുന്നു. കുട്ടികളാണ് കഥാപാത്രങ്ങളില് അധികവും. ആരിഫ് വേണ്മനാടിന്റെ വരികളും റാഫി പാവറട്ടിയുടെ ആലാപനവും ചിത്രത്തെ കൂടുതല് ആസ്വാദ്യകരമാക്കുന്നു. റാഫി പാവറട്ടി തന്നെയാണ് ചിത്രത്തിന് ഛായാഗ്രഹണം നിര്വഹിച്ചിട്ടുള്ളത്. എഫ് മീഡിയയുടെ ബാനറില് യൂട്യൂബില് റിലീസ് ചെയ്ത ചിത്രം ദിവസങ്ങള്ക്കുള്ളില് ആയിരങ്ങളാണ് കണ്ടത്.